To EKAB έδωσε στη δημοσιότητα τα στοιχεία για τους δρομείς που χρειάστηκαν ιατρική βοήθεια και τα σοβαρότερα περιστατικά που αντιμετώπισε στον 37ο Αυθεντικό Μαραθώνιο Αθήνας.

Σύμφωνα με την ανακοίνωση, με επιτυχία ολοκληρώθηκε από το ΕΚΑΒ, ο συντονισμός και ο τελικός επιχειρησιακός σχεδιασμός για την, επί δύο ημέρες, παροχή επείγουσας προνοσοκομειακής φροντίδας και υγειονομικής κάλυψης προς τους 60.000 και πλέον συμμετέχοντες στον 37ο Αυθεντικό Μαραθώνιο Αθήνας.

Ωστόσο ο δύσκολος αγώνας σημαίνει πως υπήρξαν και αρκετά περιστατικά. Συνολικά, σαρανταέξι δρομείς χρειάστηκε να μεταφερθούν κατά τη διάρκεια και των δύο ημερών του Μαραθωνίου σε εφημερεύοντα νοσοκομεία , δύο δρομείς υπέστησαν έμφραγμα και κάποιοι παραμένουν για νοσηλεία. Ο συνολικός αριθμός των συμμετεχόντων που χρειάστηκαν πρώτες βοήθειες από το ΕΚΑΒ αγγίζει τους 1.000, σύμφωνα με τον απολογισμό του Κέντρου.

Μεγάλη δύναμη του ΕΚΑΒ, εκτός των μονάδων που εκτελούσαν την κανονική ημερήσια υπηρεσία τους στην Αθήνα, αποτελούμενη από ασθενοφόρα, Κινητές Ιατρικές Μονάδες, μοτοσυκλέτες (Ομάδα Μοτοσυκλετών Ταχείας Ανταπόκρισης), οχήματα μικρού όγκου με γιατρούς αλλά και ειδικά οχήματα του Ειδικού Τμήματος Ιατρικής των Καταστροφών βρισκόταν σε συνεχή επιχειρησιακή ετοιμότητα από την έναρξη της διοργάνωσης το απόγευμα του Σαββάτου 9 Νοεμβρίου έως και τον τερματισμό της κλασσικής διαδρομής του Μαραθώνιου το απόγευμα της Κυριακής 10 Νοεμβρίου 2019.

Συγκεκριμένα, το Σάββατο 9 Νοεμβρίου 2019, στα πλαίσια της απαιτούμενης υγειονομικής κάλυψης της διοργάνωσης του 37ου Μαραθώνιου Αθήνας-του Αυθεντικού, από την Τελετή Έναρξης και την Αφή της Φλόγας του Μαραθώνιου (Τύμβος Μαραθώνα, 12:30) αλλά και με την εκκίνηση του Αγώνα Δρόμου των 10χλμ (17:00), οι δυνάμεις του ΕΚΑΒ χρειάστηκε να επέμβουν σε 18 συνολικά περιστατικά εκ των οποίων το 1 (ορθοπεδικού τραυματισμού) διακομίσθηκε με ασθενοφόρο στο «ΛΑΪΚΟ» Γενικό Νοσοκομείο Αθηνών, ενώ στα υπόλοιπα 17 έγινε η παροχή των πρώτων βοηθειών, από τους Διασώστες και Γιατρούς του ΕΚΑΒ, χωρίς να χρειαστεί η περαιτέρω διακομιδή τους προς κάποιο Νοσοκομείο.

Τη Κυριακή 10 Νοεμβρίου 2019, για όλη τη διάρκεια της διοργάνωσης, οι δυνάμεις του ΕΚΑΒ χρειάστηκε να επέμβουν σε 28 συνολικά περιστατικά εκ των οποίων τα 26 διακομίσθηκαν στο Γενικό Νοσοκομείο Αθηνών «Γεννηματάς», ένα στο Γενικό Νοσοκομείο Αθηνών «Σωτηρία» και ένα στο 401 Γενικό Στρατιωτικό Νοσοκομείο Αθηνών.

Εξ αυτών, παραμένουν για νοσηλεία στο Γενικό Νοσοκομείο Αθηνών «Γεννηματάς» επτά ασθενείς εκ των οποίων οι τρεις σε πιο σοβαρή κατάσταση και συγκεκριμένα, οι δυο με έμφραγμα μυοκαρδίου, οι οποίοι και εισήχθησαν στη Καρδιολογική Μονάδα του, ενώ ο τρίτος με πρόβλημα νευρολογικής φύσεως, ο οποίος και παραμένει για νοσηλεία στην Παθολογική Κλινική.

Οι υπόλοιποι τέσσερις ασθενείς αντιμετωπίζουν ήπια καρδιολογικά προβλήματα για τα οποία κρίνεται αναγκαία η παραμονή τους στη Καρδιολογική Κλινική, του εν λόγω Νοσοκομείου, για περαιτέρω νοσηλεία. Επίσης, για περαιτέρω νοσηλεία, θα παραμείνουν στις αντίστοιχες παθολογικές κλινικές ο ένας ασθενής στο Γενικό Νοσοκομείο Αθηνών «Σωτηρία» καθώς και ο ένας ασθενής στο 401 Γενικό Στρατιωτικό Νοσοκομείο Αθηνών.

Εκτός αυτών, στα 4 Ιατρεία Άμεσης Παροχής Ιατρικής Φροντίδας και στους 11 αυτόνομους Ιατρικούς Σταθμούς παρασχέθηκε επείγουσα προνοσοκομειακή φροντίδα σε 300 και πλέον αθλητές, ενώ κατά μήκος όλων των διαδρομών των Αγώνων της ημέρας δόθηκαν πρώτες βοήθειες, από τους Διασώστες του ΕΚΑΒ, χωρίς να χρειαστεί η περαιτέρω διακομιδή τους προς κάποιο Νοσοκομείο, σε 1000 και πλέον συμμετέχοντες.

Η επιτυχημένη διεκπεραίωση του επιχειρησιακού σχεδίου παροχής επείγουσας προνοσοκομειακής φροντίδας ήταν αποτέλεσμα της τεχνογνωσίας, της εμπειρίας αλλά και του επαγγελματισμού στελεχών του Ενιαίου Συντονιστικού Κέντρου του ΕΚΑΒ (Ε.Σ.ΚΕ), των Διασωστών-Πληρωμάτων Ασθενοφόρων, των Γιατρών, των Νοσηλευτών αλλά και των Διαβιβαστών του, οι οποίοι παρείχαν υπηρεσίες υψηλού επιπέδου σε συνεργασία με το προσωπικό των Τμημάτων Επειγόντων Περιστατικών των Νοσοκομείων που είχαν τεθεί σε ετοιμότητα, την Οργανωτική Επιτροπή Μαραθώνιου, την Υγειονομική Επιτροπή του ΣΕΓΑΣ αλλά και πολλών ομάδων εθελοντικών οργανώσεων (Ελληνικός Ερυθρός Σταυρός κ.α.).

Πώς προετοιμάστηκε το ΕΚΑΒ

Κατά την εκκίνηση του Αγώνα Δρόμου των 5 χλμ και του Μαραθώνιου Δρόμου αλλά και για όλη τη διάρκεια της διοργάνωσης, εκτός των μονάδων του ΕΚΑΒ που εκτελούσαν την κανονική ημερήσια υπηρεσία στην Αθήνα, σε πλήρη επιχειρησιακή ετοιμότητα ήταν επιπλέον 8 ασθενοφόρα, 4 Κινητές Ιατρικές Μονάδες, 15 μοτοσυκλέτες (Ομάδα Μοτοσυκλετών Ταχείας Ανταπόκρισης), 1 όχημα μικρού όγκου με γιατρό αλλά και 2 ειδικά οχήματα του Ειδικού Τμήματος Ιατρικής των Καταστροφών.

Το Τμήμα Ιατρικών Υπηρεσιών του Ε.Κ.Α.Β. συντόνιζε, καθόλη τη διάρκεια της διοργάνωσης, 4 Ιατρεία Άμεσης Παροχής Ιατρικής Φροντίδας, 11 αυτόνομους Ιατρικούς Σταθμούς και περισσότερα από 150 στελέχη Παροχής Επείγουσας Προνοσοκομειακής Φροντίδας όπως Διασώστες, Γιατρούς, Νοσηλευτές, σπουδαστές του Ι.Ε.Κ. ΕΚΑΒ, εθελοντές Φυσικοθεραπευτές και εθελοντές παροχής Πρώτων Βοηθειών, Διαβιβαστές αλλά και Υγειονομικό προσωπικό των Ενόπλων Δυνάμεων.

Παράλληλα, το νέο Ενιαίο Συντονιστικό Κέντρο του ΕΚΑΒ (Ε.Σ.ΚΕ.), που αποτελείται από το Κέντρο Επιχειρήσεων Υγείας (Κ.ΕΠ.Υ.) και το Συντονιστικό Κέντρο διαχείρισης Ασθενοφόρων του ΕΚΑΒ, σε συνεργασία με το συντονιστικό κέντρο της διοργάνωσης του 37ου Μαραθώνιου Αθήνας-του Αυθεντικού, ήταν συνεχή επικοινωνία με το Γενικό Νοσοκομείο Αθηνών «Γεννηματάς», το Γενικό Νοσοκομείο Αθηνών «Σωτηρία» αλλά και με τα Κέντρα Υγείας των όμορων, των διαδρομών, περιοχών για την κάλυψη της υποδοχής επειγόντων περιστατικών.

* Σημειώνεται πως στην φωτογραφία δεν εικονίζονται δρομείς που αναφέρονται στα παραπάνω περιστατικά